Башҡорт телендә матур һүҙҙәр бик күп. Миҫалға “бәрәкәт” һүҙен генә алайыҡ. Һуҙынҡы өндәрҙең бер төрлө әйтелеше генә матур итмәй уны. Йөкмәткеһе яғынан да бик бай һәм әһәмиәтле. Уны бер нисә мәғәнәлә лә ҡулланырға мөмкин. Иң беренсе, ул башҡорт телендәге байлыҡ, муллыҡ тигәнде аңлата. Мәҫәлән, халҡыбыҙҙа “Хәрәкәттә - бәрәкәт” әйтеме бар, йәғни эшләгән кеше бай була. Тағы шулай тип тә әйтәләр: “Был кеше үҙе менән бәрәкәт алып килде”. Был осраҡта йортҡа именлек, ҡот алып килде, тип аңларға мөмкин.